b"\n_START_ARTICLE_\nTorrent de la F\xc3\xa0brega (Castellter\xc3\xa7ol)\n_START_SECTION_\nTermenal entre Castellter\xc3\xa7ol i Moi\xc3\xa0\n_START_PARAGRAPH_\nEs forma a llevant del Pont de la F\xc3\xa0brega, a ponent del Mol\xc3\xad de la F\xc3\xa0brega i de la masia hom\xc3\xb2nima, per la uni\xc3\xb3 de la Riera de la F\xc3\xa0brega, que procedeix del sud-est, amb el torrent del Gai. Des d'aquest lloc s'adre\xc3\xa7a cap a ponent, per\xc3\xb2 fent amples meandres. Deixa a l'esquerra el Pla Rub\xc3\xad, la masia del Giron\xc3\xa8s, on rep per l'esquerra el torrent del Giron\xc3\xa8s. Tot seguit gira cap al nord, i deixa a la dreta el Serrat del Vent i a l'esquerra el Pou de gla\xc3\xa7 del Saiolic i la masia del Saiolic. Poc despr\xc3\xa9s, en una altra de les seves giragonses -en aquest cas la que penetra m\xc3\xa9s cap a llevant- troba la Balma de la Croixa a la dreta; una mica despr\xc3\xa9s, en la girada m\xc3\xa9s cap al nord, troba la Font de la Golarda. En aquell lloc deixa de ser termenal per entrar dins de la Vall de Marf\xc3\xa0, en el terme municipal de Castellcir.\n_START_SECTION_\nLa Vall de Marf\xc3\xa0, terme municipal de Castellcir\n_START_PARAGRAPH_\nEn aquest terme fa un breu recorregut, entre la Font de la Golarda i la cua del petit embassament que hi ha al nord del Mol\xc3\xad de Brotons. En aquest tram discorre pel sud de la masia de les Vinyes. Finalment, s'ajunta amb la Riera de Castellnou per formar entre tots dos la Riera de Marf\xc3\xa0."